অন্যদিকে গ্রামের চিত্র ঠিক এর উল্টো। পুকুর, দিঘি, খালগুলোও বর্ষায় কানায় কানায় ভরে উঠবে। নতুন পানিতে মাছ ধরার ধুম পড়বে। বর্ষার অফুরন্ত পানিতে কৃষক ধান বুনতে বুনতে দেখবেন নতুন দিনের স্বপ্ন। বর্ষার অকৃত্রিম দান কৃষকের সেচের খরচ বাঁচিয়ে দেবে। তবে বর্ষায় অতিবৃষ্টি বন্যাও নিয়ে আসে। আনন্দের মধ্যে নিয়ে আসে বেদনা। তাই বর্ষা তৈরি করে আনন্দ-বেদনার কাব্য। পার্বত্য এলাকায় পাহাড়গুলো সাজবে নতুন সাজে। চৈত্র থেকে পাহাড়গুলোর লাস্যময় রূপ হারিয়ে গেছে। এখন তা ফিরবে। ঝরনাগুলোতে তেজি স্রোতধারা ছুটে চলবে।